b'\n_START_ARTICLE_\nD\xc5\xbeoserio piramid\xc4\x97\n_START_PARAGRAPH_\nD\xc5\xbeoserio piramid\xc4\x97 \xe2\x80\x93 Senov\xc4\x97s Egipto laiptuotoji piramid\xc4\x97, pastatyta apie 2670 m. pr. m. e. faraono D\xc5\xbeoserio valdymo metu Sakaroje netoli Memfio. Tai seniausia Egipto piramid\xc4\x97 ir seniausias monumentalaus dyd\xc5\xbeio akmens statinys istorijoje.\n_START_SECTION_\nApie piramid\xc4\x99\n_START_PARAGRAPH_\nD\xc5\xbeoserio piramid\xc4\x97s prad\xc5\xbeia buvo akmenin\xc4\x97 mastaba, pastatyta i\xc5\xa1 kalkakmenio ir skirta faraonui palaidoti. Ankstesnieji Egipto faraonai buvo laidojami mastabose, kartais did\xc5\xbeiul\xc4\x97se, bet pastatytose i\xc5\xa1 plau\xc5\xa1aply\xc4\x8di\xc5\xb3. D\xc5\xbeoserio valdymo metu irgi buvo pastatyta tokia mastaba, bet niekuomet nenaudota. Mastabos b\xc5\xabdavo viso laidojimo komplekso, pastatyto i\xc5\xa1 plau\xc5\xa1aply\xc4\x8di\xc5\xb3, centre. D\xc5\xbeoserio valdymo metu \xc4\xafvyko esminis pasikeitimas faraono laidojimo komplekso statybose \xe2\x88\x92 viskas buvo prad\xc4\x97ta statyti i\xc5\xa1 akmen\xc5\xb3. Manetonas (III a. pr. m. e.) pavadino D\xc5\xbeoser\xc4\xaf akmens statyb\xc5\xb3 i\xc5\xa1rad\xc4\x97ju, ta\xc4\x8diau tik\xc4\x97tina, kad ne ma\xc5\xbeesn\xc4\xaf ind\xc4\x97l\xc4\xaf \xc4\xaf naujovi\xc5\xa1kum\xc4\x85 \xc4\xafne\xc5\xa1\xc4\x97 faraono pirmasis viziris ir dievo Ra vyriausiasis \xc5\xbeynys Imhotepas, kuris, be kita ko, pamin\xc4\x97tas \xe2\x80\x9eskulptori\xc5\xb3 vyresniuoju\xe2\x80\x9c ant D\xc5\xbeoserio statulos. Pats faktas, kad Imhotepo vardas i\xc5\xa1kaltas ant faraono statulos, rodo, kad jis buvo labai reik\xc5\xa1mingas ir gerbiamas asmuo gyvenimo metu. Imhotepas buvo D\xc5\xbeoserio piramid\xc4\x97s architektu ir pirmuoju \xc5\xbeinomu architektu istorijoje._NEWLINE_Pradin\xc4\x97 faraono mastaba buvo kelis kartus prapl\xc4\x97sta, pakol \xc4\xafgavo 6 pakop\xc5\xb3 piramid\xc4\x97s form\xc4\x85, tarsi vis ma\xc5\xbeesni\xc5\xb3 mastab\xc5\xb3, sud\xc4\x97t\xc5\xb3 viena ant kitos. I\xc5\xa1 prad\xc5\xbei\xc5\xb3 mastaba buvo kvadratin\xc4\x97s formos ir prapl\xc4\x97sta \xc4\xaf visas keturias puses. Prapl\xc4\x97timas buvo \xc5\xbeemesniame lygyje ir tarp jo ir pirmosios mastabos suformuotas \xe2\x80\x9elaiptelis\xe2\x80\x9c. V\xc4\x97liau ant pirmosios mastabos pastatytos 3 viena u\xc5\xbe kit\xc4\x85 ma\xc5\xbeesn\xc4\x97s mastabos ir \xc5\xa1i minipiramid\xc4\x97 prapl\xc4\x97sta iki dabartin\xc4\x97s giganti\xc5\xa1kos strukt\xc5\xabros. D\xc5\xbeoserio piramid\xc4\x97s pagrindo matmenys 125x109 m, originalus auk\xc5\xa1tis siek\xc4\x97 62 m. Didelis statinio svoris buvo i\xc5\xa1\xc5\xa1\xc5\xabkis statytojams, jo akmen\xc5\xb3 blokai \xc5\xa1iek tiek nukreipti palink\xc4\x99 statinio centro link, kad ne\xc4\xafvykt\xc5\xb3 gri\xc5\xabtis. Po piramide sukurtas did\xc5\xbeulis po\xc5\xbeemini\xc5\xb3 tuneli\xc5\xb3 tinklas, kuriuose buvo pasl\xc4\x97pta granitin\xc4\x97 faraono laidojimo patalpa. Tuneliuose rasta daugyb\xc4\x97 ind\xc5\xb3 su faraono provizija pomirtiniame pasaulyje. \xc5\xa0alia piramid\xc4\x97s rasta daug statini\xc5\xb3, regis, skirt\xc5\xb3 Sed (\xe2\x80\x9eUodegos\xe2\x80\x9c) \xc5\xa1ventei. Tikriausiai tik\xc4\x97ta, kad faraonas aname pasaulyje ves \xc5\xa1i\xc4\x85 \xc5\xa1vent\xc4\x99 kaip gyvenimo metu ir jam prireiks vis\xc5\xb3 jos atribut\xc5\xb3. Esan\xc4\x8diame kieme pa\xc5\xbeym\xc4\x97tos faraono procesijos vedimo vietos. \xc5\xa0iaurin\xc4\x97je pus\xc4\x97je nuo piramid\xc4\x97s buvo faraono laidojimo \xc5\xa1ventykla, kurioje rasta D\xc5\xbeoserio statula \xe2\x88\x92 seniausia i\xc5\xa1 Senov\xc4\x97s Egipto valdov\xc5\xb3 (dabar Kairo muziejuje). Visas kompleksas buvo apjuostas 500x250 m matmen\xc5\xb3 sta\xc4\x8diakampio formos siena. \xc4\xae kompleks\xc4\x85 ved\xc4\x97 tik vienerios siauros durys. Tik\xc4\x97tina, kad statybos niekuomet nebuvo pilnai baigtos. D\xc5\xbeoserio piramid\xc4\x97 n\xc4\x97ra tiksliai orientuota \xc4\xaf pasaulio kryptis, kaip v\xc4\x97lesn\xc4\x97s Egipto piramid\xc4\x97s.'